**CONDICIONS DE VIDA EN UN SLUM**

A l’Índia, com a la resta del món, les grans ciutats són un focus d’atracció per a milions de persones que hi emigren buscant millors opcions de futur. Aquest somni urbà és duríssim i d’entrada, el que troben aquestes persones, són enormes dificultats per sobreviure. Cada dia han de lluitar per sortir-se’n i la vivenda es converteix en una quimera. La majoria passaran a engruixir les xifres dels habitants dels carrers o dels *slums* de les grans ciutats. Totes les grans ciutats índies en tenen. Bombai la que més.

Es considera que un *slum* (barri de barraques) és una “zona residencial on els edificis no són adients per ser habitatges per raons d’estat de ruïna, per sobrepoblació, per manca de ventilació, de llum i per no tenir accés a serveis sanitaris”.

Es tracta, possiblement, dels entorns més densos, empobrits, insalubres, perillosos i miserables del planeta. En països com l’Índia es tracta d’espais informals, de construccions incontrolades i organitzats pels propis residents ja que sembla que les institucions oficials se’n desentenen. Es pot dir que els *slums* estan al marge de la llei.

Aquesta manca de supervisió i control de l’autoritat oficial fa que estiguin en mans de màfies (*lordslums*) que controlen el que hi passa, que utilitzen sovint la marginalitat dels *slums* per desenvolupar negocis il·legals i, a més, gestionen els preus dels habitatges.

Per això, encara que sembli increïble, és car viure-hi. Val diners dormir als carrers i als *slums* de Delhi, Calcuta o Bombai i encara més viure en una miserable barraca, sovint cal pagar també preus desproporcionats per aconseguir aigua i també cal pagar per la protecció i per subornar funcionaris perquè facin la vista grossa. Algú guanya molts diners de l’explotació dels vulnerables habitants d’aquests llocs indignes. És car ser pobre.

Per agreujar encara més la situació, sovint aquests espais no estan massa legalitzats. No hi ha un cens ni un control clar de les propietats, de manera que els habitants dels slums no tenen la garantia de tenir cap dret sobre l’espai que ocupen i que estan pagant amb enormes dificultats.

Què hi ha i què no hi ha en *slum*?

* **No hi ha condicions higièniques adients**. Paneroles, rates, mosquits... conviuen amb la gran densitat humana. A més, sense mitjans de sanejament adients i amb el clavegueram obert (o sense clavegueram, de vegades), els habitants dels slums estan exposats a l’aigua contaminada i al niu de microorganismes que això suposa. Aquesta és una de les principals causes dels problemes de salut que assolen aquestes comunitats.
* **Hi ha temperatures extremes**, altíssimes temperatures a l’estiu que s’agreujen en aquests entorns densificats. En època de plujes les vivendes són extremadament vulnerables i és habitual que les pluges torrencials arrassin parts dels slums i els habitants hagin de reconstruir casa seva (òbviament, no hi ha cap assegurança ni enlloc on reclamar). Quan les temperatures són més baixes, els habitants dels slums també estan desprotegits per les males condicions dels habitatges.
* **Hi ha amenaça de ruïna**, els murs es desfan, les estructures precàries amb les que han construít les vivendes no garanteixen la seguretat dels seus habitants i poden desmoronar-se en qualsevol moment. En èpoques de pluges el risc augmenta.
* **No hi ha seguretat.** Els habitants dels slums viuen envoltats de perills. El primer és el perill d’accidents per caigudes degut als terres no pavimentats, irregulars, al clavegueram obert... caure i ferir-se, que la ferida es compliqui per manca d’higiene... accidents quotidians i aparentment tan simples de solucionar com aquests poden convertir-se en un malson per un habitant d’un *slum*. Però hi ha més perills.
* **Hi sol haver violència i delinqüència**. El fet que en alguns dels *slums* s’hi amaguin negocis al marge de la llei com la prostitució, el tràfic de drogues, el joc i les apostes, fa que aquests espais tinguin el risc potencial de ser escenaris de crims per baralles, ajustaments de comptes, venjances o qualsevol altre tipus de discussió agressiva. A més, la seva marginalitat és tolerada, i fins i tot buscada, per les autoritats oficials de la ciutat que es desentenen del que passa en els *slums* en connivència amb els amos d’aquests obscurs negocis.
* **Perills afegits per les dones**. Per les dones, que sovint són el suport principal de les famílies, és doblement perillosa la vida als slums. La violència de gènere hi és altament present i s’agreuja en situacions de tensions per problemes econòmics. El lavabos públics són espais altament perillosos per les dones ja que solen ser escenari de violacions. També els negocis de la prostitució són un risc potencial per les dones i sobretot per les nenes, que viuen amb el perill de ser captades per a ser utilitzades com a esclaves sexuals.
* **No hi ha documentacions**: els habitants dels *slums* no sempre estan identificats, sovint són persones indocumentades. A més, de vegades els slums no estan contemplats per l’autoritat municipal i, per tant, els seus habitants no tenen reconeguda la ciutadania. Això els fa molt vulnerables, en essència, no existeixen. Si no estan considerats com a ciutadans no tenen garantits els drets més bàsics de les persones. (Slums en tres categories, notificats, reconeguts i identificats??)
* **No hi ha espai ni intimitat**: els slums estan sobrepoblats i és habitual que en cada habitatge hi visquin fins a 10 persones o més. Estem parlant d’una superfície mitjana de m2. La majoria de les vivendes tenen només una habitació que comparteixen, sovint, dues famílies. La manca d’intimitat i les dificultats de convivència són presents, tot i la bona disposició. El conflicte és latent ja que, a aquestes dures condicions de vida, s’hi afegeixen les dificultats del dia a dia.
* **No hi sol haver aigua corrent**. Així com normalment hi ha connexió a la xarxa elèctrica?? (n’hi ha?? O punxen la llum?), el que no hi sol haver als *slums* és aigua potable. En alguns hi ha sistemes d’abastiment d’aigua que es posen en funcionament una o dues vegades al dia per poques hores i els habitants aprofiten per omplir recipients amb l’aigua que necessiten. Però en molts *slums* l’abastiment no existeix i arriba en forma de camió cisterna. Es formen llargues cues per aconseguir l’aigua. Sovint hi ha baralles. La lluita per la supervivència i pels pocs recursos és extrema i la tensió és fàcil que esclati. A més, algú també guanya molts diners aprofitant-se de les necessitats més bàsiques de persones que tenen molt poc i a les que se’ls demana molt.
* **No hi sol haver lavabos a les cases**. La majoria de slums tenen lavabos comunitaris però solen estar molt deixats, ningú no en fa el manteniment, ni la neteja i, per això, són espais insalubres i fins i tot perillosos. S’hi han produït moltes violacions i són llocs molt més perillosos per les dones. El 78% dels lavabos públics de Bombai no tenen aigua, el 58% no tenen electricitat i la majoria no tenen portes per garantir certa intimitat. Per això molts habitants dels *slums* fan les seves necessitats en altres espais, oberts i amb menys risc (també amb menys intimitat) com ara les vores de la via del tren.
* **Hi ha autogestió i estructures de poder alternatives**. Degut a la indiferència de les autoritats, la llei externa té poc significat dins els slums. El poder pot fluir a través d’estructures molt diverses. Pot ser a través de les xarxes del crim organitzat o per bandes o grups ètnics o lingüístics. També es pot agrupar al voltant de sinagogues, esglésies o mesquites o pot estructurar-se a partir de gremis d’oficis o fins i tot d’estructures cooperatives. Tothom coneix les estructures de poder del seu *slum* i es respecta.
* **Hi ha molta intel·ligència**. Els habitants dels *slums* són extraordinàriament vitals i resilients, capaços d’evolucionar i adaptar-se a gran velocitat. Això és degut a què estan formats per milers de persones que s’han hagut d’adaptar i s’ha convertit en experts en maximitzar les possibilitats dels escassos recursos dels que disposaven. Per això els slums són contenidors de grans dosis d’intel·ligència i resistència.
* **Hi ha molta activitat**. Els *slums* mai no paren, mai no estan en silenci. Un *slum* és un món de transformació i gestió dels residus de la ciutat. Des del plàstic al cartró passant per les llaunes, la feina de reciclar materials per donar-los nova vida és molt habitual en els slums. Però dins dels *slums* hi ha de tot, tot tipus de negoci per abastir els seus habitants: barberies i perruqueries, forns de pa, fruiteries, fusteries, venedors de DVDs, sabaters, sastres... fins i tot també algunes escoles pels més petits, de manera que no cal sortir de l’espai per a disposar del que els cal en el dia a dia.
* **Hi ha espais de solidaritat**. La precarietat que afecta tots els habitants dels slums i l’estreta convivència a la que les condicions d’aquests espais els obliga, genera espais i actituds solidàries per intentar millorar la situació i convertir els *slums* en espais dignes on els seus habitants sentin que són part activa de la societat.

Els slums o barris de barraques són conseqüència de la incapacitat de les infraestructures de la ciutat per absorbir uns índexs de migració molt elevats. Molts dels processos d’urbanització ràpida de totes les ciutats d’arreu han passat per períodes de proliferació de barris marginals de barraques. Aquests barris apareixen en les ciutats en transformació i, inevitablement, transformen la ciutat per sempre més.