**MATERIALS DE SENSIBILITZACIÓ PER A EDUCACIÓ SECUNDÀRIA I BATXILLERAT**

**EL VALOR DE L’EDUCACIÓ**

**INTRODUCCIÓ**

Els materials que us presentem formen part de la proposta pedagògica de Sonrisas de Bombay per a educació secundària. La proposta del valor de l’educació parteix del fet que molts dels projectes de l’ONG se centren en l’àmbit educatiu, ja que es considera que l’educació és la clau per garantir el desenvolupament personal i també el d’una societat democràtica, tolerant i no discriminatòria.

Us proposem cinc activitats que van des de la reflexió més genèrica sobre l’educació, passant per la realitat de les escoles i les aules, fins a centrar-nos en històries de vida reals de persones que s’han beneficiat dels projectes educatius de Sonrisas de Bombay.

Les propostes són molt obertes i permeten ser adaptades a les necessitats materials, d’espai, de temps i de disponibilitat de l’alumnat i professorat.

Les activitats estan plantejades a partir del treball cooperatiu i la pedagogia activa partint de les experiències dels alumnes per anar construint a través del diàleg i la reflexió conjunta dels aprenentatges proposats. Es busca sobretot promocionar aprenentatges que fomentin el pensament crític, que tinguin implicacions emocionals, que facin ciutadans més conscients i que promoguin el desenvolupament integral de la persona i la capacitin per ser part activa de la societat.

**OBJECTIUS**

* Comprendre la importància del dret a l’educació i què representa per a totes les persones per poder participar com a ciutadans de ple dret en la societat.
* Valorar la condició de l’educació com a instrument indispensable per fomentar la transformació de les relacions socials.
* Reconèixer el paper de l’educació com a protector dels drets de nens, nenes i adolescents en el seu desenvolupament personal.
* Fomentar l’autoestima personal i l’empatia cap a altres persones, nens i nenes com ells que viuen situacions on es vulnera el dret a l’educació i fer l’alumnat sensible a aquestes realitats.
* Desenvolupar valors i actituds de solidaritat i compromís.
* Desenvolupar actituds contràries a la violència, estereotips i prejudicis, reconeixent el valor de totes les persones i acceptant les diferències com a quelcom positiu.
* Fomentar el treball cooperatiu, el debat, el pensament col·lectiu i la participació de forma proactiva en les activitats proposades. Desenvolupar actituds de respecte i tolerància de les opinions diverses, així com també actituds de diàleg, escolta i negociació per arribar a acords
* Fomentar la participació ciutadana i la defensa del drets humans.
* Fomentar creativitat i la imaginació.

**COMPETÈNCIES**

**Comunicativa lingüística i artística**

Enfortir l’habilitat per expressar i interpretar pensaments, sentiments, opinions, vivències i fets de forma oral i escrita.

Treballar l’empatia, posar-se al lloc dels altres, llegir, escoltar opinions diferents de la pròpia amb sensibilitat i respecte.

Potenciar la capacitat creativa per interpretar la realitat a través de diferents mitjans artístics.

**Social i ciutadana**

Analitzar, acceptar i valorar les diferències i reconèixer la igualtat de drets de les persones. Reflexionar sobre els conceptes d’igualtat i solidaritat.

Mostrar actituds de respecte i responsabilitat cap a d’altres persones i cap a un mateix.

Comprendre la realitat social en què vivim, què signifiquen corresponsabilitat, participació i ciutadania i establir compromisos per contribuir a millorar-les.

Identificar situacions de discriminació, falta de respecte i desigualtat que es donen en l’entorn proper i també a nivell global, comprenent-les, posicionant-s’hi i comprometent-se amb la seva millora.

**Autonomia i iniciativa personal**

Enfortir l’adquisició de valors i actituds personals (responsabilitat, perseverança, autoestima).

Potenciar la capacitat d’imaginar, emprendre i desenvolupar amb responsabilitat i sentit crític projectes individuals i col·lectius.

**ÀMBITS**

Acció tutorial

Cultura i valors ètics

**DESPLEGAMENT D’ACTIVITATS**

1. **Tan important és rebre una bona formació? Reflexió a partir de textos sobre l’educació.**

**Descripció de l’activitat**

Donem un text sobre l’educació dels proposats a una parella d’alumnes (o un grup de 4, segons la ràtio d’alumnat) i els demanem que en facin una reflexió conjunta.

Ho podem fer amb una dinàmica similar a la de les dues columnes, que permet la valoració d’alternatives i fomenta el diàleg i el consens. Es tracta que, a partir de la frase proposada, valorin els aspectes positius que se’n desprenen (els escriuen en una columna) i les conseqüències de no tenir en compte l’afirmació proposada (els escriuen en l’altra columna).

Cal que escriguin la frase que els ha tocat i que escriguin també, de forma clara i sintetitzada, les seves reflexions. Quan hagin acabat, cada grup penjarà la seva reflexió i en farà una posada en comú.

|  |  |  |
| --- | --- | --- |
| **Frase i autor** | **Aspectes positius** | **Conseqüències del contrari** |
|  |  |  |

Els podem demanar també de fer-ho de forma més artística, de manera que la frase i les idees que han sorgit en el procés es mostrin a través de mitjans expressius diferents a la paraula. Si ho plantegem així, pot acabar sent una exposició sobre el valor de l’educació que es pot fer al centre o en algun espai del barri o del poble.

Pel que fa als autors, es pot demanar als alumnes que busquin informació de l’autor que els ha tocat. Si es fa mode exposició, es pot buscar una imatge i fer una petita ressenya de l’autor. Seria interessant que sortissin els indis Mahatma Gandhi i Rabindranath Tagore (pel vincle amb Sonrisas de Bombay i l’Índia).

**Reflexió**

El debat ha de girar a l’entorn de les idees proposades pels autors escollits i contrastar-les amb la visió que té l’alumnat del sistema educatiu i del valor que té la formació.

Estaria bé que sorgís la idea que és important una educació de qualitat en el sentit que ha de permetre als estudiants pensar per si mateixos, descobrir-se i convertir-se en persones crítiques i sensibles a la realitat en què viuen. També és important valorar si l’escola ens ajuda o no a pensar de forma crítica.

**Recursos**

Frases sobre l’educació de diversos pensadors i personatges públics.

**Temporització**

Depèn del número de grups que fem i de l’enfocament del treball. Si és una activitat de classe, possiblement uns 50 minuts. Si és tipus creació plàstica i exposició es tracta d’un projecte més llarg.

**Nivell acadèmic**

ESO i Batxillerat

1. **Com és la meva escola?**

**Descripció de l’activitat**

Donem als alumnes imatges de diferents aules d’escoles diverses de l’Índia i d’Espanya. Per parelles, hauran de descriure les aules i l’alumnat i imaginar una mica l’entorn d’aprenentatge dels estudiants que hi veuen.

Us proposem que es fixin en:

* Nivell educatiu, edat de l’alumnat
* Quantitat d’alumnes per aula (pel que s’intueix)
* Varietat d’alumnes: si hi ha només nois o només noies, si podem entreveure diferències de classe social entre ells, si duen uniforme o no, com van vestits...
* Material escolar que veiem: de quin tipus, en quin estat està...
* Instal·lacions que podem intuir del centre educatiu pel que veiem a la imatge: com és l’aula, si hi ha o no pissarres, finestres, llum, projectors, com és el mobiliari...
* Tipus d’activitat educativa que podem imaginar que hi fan: classe magistral, classe cooperativa, aprenentatge més lliure, treball creatiu...
* Dificultats o facilitats que podem imaginar per accedir a l’educació, la distància que han de recórrer fins al centre educatiu, el grau d’absentisme...
* Podem preguntar si creuen que és un centre públic o privat i que ho justifiquin
* Quins resultats preveuen en l’alumnat que veuen en les imatges? Per què?

**Reflexió**

Posem en comú les reflexions de cada grup.

Per debatre:

* Quines diferències s’aprecien entre les escoles rurals i les que no ho són?
* Com és d’important el nombre d’alumnes per aula per garantir un bon procés d’aprenentatge?
* És important per al futur d’una societat que l’escola sigui un lloc d’inclusió o és millor que l’escola ja separi l’alumnat segons la classe social?
* En quin tipus d’escola han pensat els alumnes que s’aprèn més? Per què?
* Què pensen de la disposició de les taules i dels alumnes en l’espai? Com condiciona això el procés d’aprenentatge?
* En quin grau consideren que és important el material escolar i les condicions del l’espai on es dona el procés d’aprenentatge?
* Quines semblances han trobat entre algunes escoles índies i espanyoles?

Tanquem el debat amb reflexions sobre la importància de les condicions en què es doni el procés d’aprenentatge, de les dinàmiques d’aprenentatge, de la importància de la xarxa d’escoles i d’acostar l’educació a totes les persones del planeta.

També podem proposar alguna dinàmica, com fer un mural on s’escriguin paraules sobre el que es considera imprescindible en una escola perquè el procés d’aprenentatge sigui eficient i l’educació sigui l’element transformador que ha de ser.

**Recursos**

Imatges de les escoles

**Temporització**

Depèn del nombre de grups que fem. Aproximadament 50 minuts.

**Nivell acadèmic**

ESO i Batxillerat

1. **Disposo de les condicions necessàries per a una bona escolarització?**

**Descripció de l’activitat**

L’objectiu número 4 dels Objectius de Desenvolupament Sostenible (ODS) és el dret a l’educació. Parla de garantir una educació inclusiva, equitativa i de qualitat i promoure oportunitats d’aprenentatge durant tota la vida per a tots i totes.

Demanem als alumnes que responguin les preguntes que els plantegem sobre les condicions en què estan escolaritzats i també que pensin llocs o situacions en què això podria no complir-se.

Els podem plantejar que es qüestionin per què és més probable que un alumne indi abandoni l’escola que no pas un alumne d’aquí. Que valorin aspectes com:

* Si tenen dificultat d’accés al centre escolar
* Si reben prou suport familiar
* Si les noies reben el mateix tracte que els nois
* Dificultats econòmiques per accedir a l’escola (material, uniformes, haver de treballar per ajudar amb un sou a casa...)
* Si les condicions en què es dona l’escolarització són més o menys motivadores, així com el procés d’aprenentatge

*...*

*(Aquí potser cal haver tingut alguna relació amb la presentació de l’ONG per poder-ho vincular)*

**Reflexió**

Posem en comú el que hem parlat en grups. Podem valorar cada condició i comentar-la.

Pot ser molt interessant també l’aportació que puguin fer d’un exemple en què la condició no es compleixi. I que, per tant, hagin de valorar i ser conscients de les dificultats per accedir a una educació digna de molts habitants del món.

Tenim escrites en cartolines paraules que es corresponen amb cadascuna de les qüestions plantejades. Les mostrem i, a mesura que comentem les preguntes, els demanem quina paraula creuen que s’hi adiu. Les anirem ordenant en dues columnes, una on les posicions són en quin grau es compleix això a la nostra escola, i l’altra on valorem com és d’important aquesta condició perquè tinguem la possibilitat de ser escolaritzats.

Les paraules són:

PAU, SEGURETAT, IGUALTAT, FORMACIÓ, RECURSOS, CONVIVÈNCIA, SUPORT A LA DIVERSITAT, DRET A ESTUDIAR, ACCESSIBILITAT, PREVENCIÓ, TREBALL EN XARXA.

*(Aquí estan ordenades i corresponen a l’ordre en què s’han plantejat les condicions necessàries per una bona educació)*

Les columnes són:

|  |  |
| --- | --- |
| **Condicions de l’institut** | **Condicions prioritàries** |
|  |  |

La reflexió ens pot portar a comparar la situació dels alumnes d’aquí amb els de l’Índia, i a ser conscients de la importància de les condicions en què es dona la formació. La intenció és evidenciar que l’educació adient requereix un seguit de condicionants.

**Recursos**

Taula amb les preguntes sobre les 11 condicions.

Cartolines on s’escriuen els noms de les paraules relacionades amb cada condició.

**Temporització**

Depèn del número de grups que fem. Aproximadament 45 minuts.

**Nivell acadèmic**

ESO i Batxillerat

1. **Quin valor té realment l’educació?**

**Descripció de l’activitat**

Demanem a l’alumnat que faci un llistat de cinc coses que consideri imprescindibles per ser funcional en la vida i que hagi après de l’educació rebuda a l’escola. Els convidem que omplin una taula on llistin els aprenentatges, per a què els serveixen i què els permeten fer, en què els ajuden i els estan protegint i a què estarien exposats si no els tinguessin.

Primer els indiquem que ho facin per parelles. Quan tenen el quadre ple, s’ajunten dues parelles i comparen els quadres i afegeixen la informació que no tenien.

Al final ho posem en comú.

|  |  |  |
| --- | --- | --- |
| **Aprenentatge** | **De què em serveix** | **De què em protegeix** |
|  |  |  |

**Reflexió**

En la posada en comú podem fer que els alumnes imaginin què els passaria en cas que no sabessin les coses que saben:

* Imagina’t la vida sense saber llegir ni escriure: quines dificultats tindries?
* Imagina’t la vida sense capacitat per entendre el que llegeixes: quins problemes tindries?
* Imagina’t que no saps els números ni les operacions bàsiques d’aritmètica: quines dificultats tindries?
* Creus que és més fàcil de manipular la gent que té menys formació? Per què? Què aporta l’educació perquè això sigui així?

Anem apuntant els aprenentatges que van sortint i ens fixem en quins apareixen sempre i quins són menys freqüents. Podem entrar a debatre si ha sortit alguna idea referent al pensament crític (aprendre a pensar) o a la creativitat. Fixem-nos en quina mena d’aprenentatges són més valorats, a quines necessitats responen i què ens pot fer pensar tot això.

També podem introduir reflexions sobre si l’escola ens ensenya pensar de forma crítica o bé només es viu pels alumnes com una acumulació de coneixements.

Es pot també introduir alguna reflexió sobre la creativitat i el seu paper dins el sistema educatiu i la seva importància en el procés de formació d’una persona.

**Recursos**

Graelles per omplir i posar en comú.

**Temporització**

Depèn del número de grups que fem. Aproximadament 45 minuts.

**Nivell acadèmic**

ESO i Batxillerat

1. **Històries de vida**

**Descripció de l’activitat**

A partir de tres històries de vida de les experiències de Sonrisas de Bombay, els podem demanar diferents dinàmiques per treballar-les.

Són històries de superació on l’accés a l’educació ha estat clau per a la transformació de la trajectòria vital dels seus protagonistes.

S’adjunten les històries senceres, tal com es van publicar al web de Sonrisas de Bombay. Però aquí us en fem un petit resum:

* **Valishali**: exemple de les possibilitats que s’obren quan es creu que l’educació és un valor important. És la història d’una dona molt jove que arriba amb la família a Bombay amb el somni de millorar i tenir més opcions de futur. Les dificultats i la precarietat són el primer contacte de la família amb la dura ciutat. Però la determinació que només l’educació els pot ajudar a revertir la situació, fa que Valishali inscrigui el seu fill al parvulari de l’*slum* on viuen. A partir d’aquí ella mateixa es convertirà en ajudant de mestra i començarà a estudiar batxillerat artístic (Projecte Educació Preescolar).
* **Pinky**: ara és una dona de 25 anys que treballa i que és econòmicament independent, però la seva arribada a Bombay fou molt dura. La Pinky estava tancada a casa fent feines domèstiques fins que va conèixer un projecte per a joves on s’adonà de la importància de l’educació per a poder ser lliure i independent. Però, sobretot, va ser conscient de les seves capacitats i va començar a confiar en ella mateixa. A partir d’aquí es produí la transformació (Projecte Life Skils Empowerment).
* **Kishna Jha**: actualment és estudiant universitari d’informàtica i treballa en una empresa d’e-publishing. Ningú no hagués esperat aquest futur per a un nen que arribà als 4 anys a Bombay amb la família i que no va trobar més opció que viure en la misèria d’un *slum* de la ciutat. En Kirshna va topar amb Sonrisas de Bombay que el va becar perquè pogués accedir a la universitat. (Projecte Educació Superior).

Podem proposar que per grups cadascú llegeixi una de les tres històries i valori el paper que hi ha tingut l’educació, així com també la funció de l’ONG Sonrisas de Bombay. Cada grup explica la història a la resta i es comparteix.

Es pot traduir la història a còmic. imaginant-se l’arribada de la família, recreant un *slum*, la trobada amb l’ONG, el procés de formació i de canvi, les dificultats, els moments d’entusiasme i d’adonar-se del canvi i les perspectives de futur.

Es pot fer un muntatge teatral o audiovisual a partir de les històries de vida, fer-ne un guió que pot incorporar més personatges i afegir elements a la història i imaginar-ne un final més enllà del moment en què som ara.

També es pot recrear a través de la dansa alguna de les històries de vida.

Es poden representar aquestes creacions i aprofitar per fer un acte solidari on es recullin diners per als projectes de Sonrisas de Bombay.

**Reflexió**

La reflexió gira a l’entorn del ventall d’opcions que s’obren per les persones quan tenen accés a l’educació. Similar a l’activitat 3, es tracta de fer una reflexió sobre què aporta la formació i quines mancances o dificultats té la gent que està menys formada.

**Recursos**

Depenent de la dinàmica que s’esculli.

**Temporització**

Depenent de la dinàmica que s’esculli.

**Nivell acadèmic**

ESO i Batxillerat

**ALTRES RECURSOS PER SEGUIR TREBALLANT**

* Visualitzar la pel·lícula “Camí a l’escola” Pascal Plisson (2013)

Explica la història de Samuel (Índia), Carlitos (Argentina), Jackson (Kènia) i Zahira (Marroc). Permet la reflexió sobre l’educació i les ganes d’aprendre malgrat les adversitats, l’optimisme i el valor de l’educació per transformar les coses.

Es pot veure en línia a l’enllaç (versió en castellà): <https://www.youtube.com/watch?v=-iYnRBlTSZ0>.

* Articles de premsa que permeten encetar un debat sobre la situació de l’educació a l’Índia:

*Escuela bajo el puente*

<https://elpais.com/elpais/2016/04/20/planeta_futuro/1461164539_767237.html>

*Sobre educació a l’Índia*

<http://www.reuters.com/article/school-education-india-learning-idUSKBN16R12Y>

* **DOCUMENTS**

***La educación transforma la vida* (2013) UNESCO**

A partir d’aquest document de la UNESCO es poden treballar els 8 enunciats que es proposen. Per a cadascun, hi ha un parell de pàgines amb gràfics que mostren en quin sentit l’educació canvia la vida de les persones.

Es proposa fer grups de treball de manera que cada grup treballa un dels enunciats i en fa una presentació amb les seves reflexions que seran compartides amb la resta de grups de l’aula.

És important que no vegin algunes de les temàtiques molt allunyades de la nostra societat benestant i que s’adonin que realment el nivell educatiu és alt. I que per això moltes de les problemàtiques plantejades ens cauen lluny, però potser algunes encara no estan resoltes.

Es clau que siguin conscients de la necessitat que tots els habitants del món tinguin accés a l’educació per aconseguir acabar amb les injustícies i la pobresa.

Els temes proposats són:

1. *Una qüestió de vida o mort. Les mares que han rebut educació tenen menys possibilitats de morir en el part*
2. *Salvar vides de nens. Un nivell més alt d'educació redueix les defuncions infantils previsibles*
3. *L'educació allunya la fam. L'educació de la mare millora la nutrició del fill*
4. *Disparitat salarial i ocupació. L'educació redueix la disparitat de remuneració entre homes i dones. L'educació augmenta les oportunitats d'ocupació d'homes i dones*
5. *L'educació disminueix els matrimonis i la maternitat precoços. Les dones amb nivell educatiu més alt tenen menys probabilitats de casar-se o tenir fills a una edat primerenca*
6. *Amor als altres? L'educació augmenta la tolerància*
7. *Creixement amb educació. La igualtat en l'educació accelera la prosperitat*
8. *L'educació pot salvar el planeta. Un nivell d'educació més alt potencia la preocupació pel medi ambient*

El document està disponible a:

<http://unesdoc.unesco.org/images/0022/002231/223115S.pdf>

***La educación transforma vidas* (2017) UNESCO**

La versió del 2017 se centra en l’agenda “Educació 2030” i els 10 propòsits per assolir plenament l’objectiu de desenvolupament sostenible (ODS) número 4. Hi ha alguns exemples d’experiències reals que poden servir per obrir debat. És un document menys visual que el de 2013.

Disponible a: <http://unesdoc.unesco.org/images/0024/002472/247234s.pdf>

* **JOCS**

Sobre la situació de l’educació al món (versions per a primària i secundària)

[http://www.cme-espana.org/xogos/aeducacion/index\_es.php#](http://www.cme-espana.org/xogos/aeducacion/index_es.php)