**MATERIALS DE SENSIBILITZACIÓ PER A EDUCACIÓ SECUNDÀRIA I BATXILLERAT**

**CIUTADANIA GLOBAL**

**SOLIDARITAT**

**INTRODUCCIÓ**

Els materials que us presentem formen part de la proposta pedagògica de Sonrisas de Bombay per a educació secundària. La proposta de solidaritat i ciutadania global parteix de la idea que volem transmetre a l’alumnat que, en el món global i interconnectat en què vivim, tots els habitants del planeta som part del mateix projecte vital.

Entenem la diversitat com una riquesa i volem transmetre la cultura i la forma de vida de la societat índia, l’entorn on treballem, per acostar-lo als alumnes d’aquí i ampliar-los la visió del món per ajudar-los a entendre el context global actual.

La idea de solidaritat com a valor que implica la unió i col·laboració entre persones per aconseguir un objectiu comú, relacionat amb la millora de la injustícia o la desigualtat, té molt de pes en el nostre plantejament, ja que només reivindicant aquests valors construirem una societat millor.

Us plantegem set activitats que proposen reflexionar i debatre sobre la riquesa de la diversitat, sobre el concepte de solidaritat, sobre com ens expliquen el que passa als països del sud i quina imatge n’acaben tenint, sobre quin és el paper de les ONG, sobre el que considerem les nostres necessitats més bàsiques i el perquè ens les hem creades, i sobre la vida en un *slum* i els reptes a què cada dia s’enfronten els seus habitants.

Les propostes són molt obertes i permeten ser adaptades a les necessitats materials, d’espai, de temps i de disponibilitat de l’alumnat i professorat.

Les activitats estan plantejades a partir del treball cooperatiu i la pedagogia activa partint de les experiències dels alumnes per anar construint a través del diàleg i la reflexió conjunta dels aprenentatges proposats. Es busca sobretot promocionar aprenentatges que fomentin el pensament crític, que tinguin implicacions emocionals, que facin ciutadans més conscients i que promoguin el desenvolupament integral de la persona i la capacitin per ser part activa de la societat.

**OBJECTIUS**

* Desenvolupar competències entorn d’un sistema de principis ètics que generen actituds democràtiques, inclusives, respectuoses, responsables, participatives, actives i solidàries.
* Ajudar en el procés de construcció de la pròpia identitat a partir de semblances i diferències i l’establiment de relacions amb les persones i col·lectius de l’entorn proper i llunyà.
* Fomentar el respecte, reivindicació, defensa i promoció dels principis i valors fonamentals que són base per a la igualtat d’oportunitats per a totes les persones del món, independentment del seu origen.
* Facilitar eines per construir ciutadania i superar la por i la desconfiança a partir de la cooperació i la reciprocitat. Construir alternatives des de la solidaritat i la creativitat.
* Estimular la valoració crítica pel que fa al tractament informatiu que es fa als mitjans quant als col·lectius socials i culturals. Mostrar les relacions entre comunicació i poder, i explicar i fer conscient de la naturalesa educativa de la comunicació i com contribueix a la construcció del discurs.
* Qüestionar, interrogar, sentir-se interpel·lats per les necessitats i desafiaments de l’actual ordre mundial. Facilitar la comprensió de les relacions que hi ha entre la vida en els nostres contextos i la vida de les persones d’altres llocs del món.
* Fomentar la participació en propostes de canvis per aconseguir un món més just en què els recursos, els béns i el poder estiguin distribuïts de manera més equitativa. Dotar l’alumnat de coneixements, recursos i instruments que els permetin incidir en la construcció de la realitat.
* Promocionar habilitats socials per a la convivència intercultural en societats dinàmiques i canviants. Conscienciar que tots som ciutadans del món.

**COMPETÈNCIES**

**Comunicativa lingüística i audiovisual**

Enfortir l’habilitat per expressar i interpretar pensaments, sentiments, opinions, vivències i fets de forma oral i escrita.

Treballar la capacitat empàtica, posar-se al lloc dels altres, llegir, escoltar opinions diferents de la pròpia amb sensibilitat i respecte.

Capacitar per a l’anàlisi crítica del discurs construït pels mitjans de comunicació, així com del tractament de la informació pel que fa als col·lectius socials i culturals.

**Artística i cultural**

Potenciar la capacitat creativa per interpretar la realitat a través de diferents mitjans artístics.

Compondre amb elements dels llenguatges artístics utilitzant eines i tècniques pròpies de cada àmbit.

Fer ús del coneixement artístic i de les seves produccions com a mitjà de cohesió i d’acció prosocial.

**Social i ciutadana**

Analitzar, acceptar i valorar les diferències i reconèixer la igualtat de drets de les persones. Reflexionar sobre els conceptes d’igualtat i solidaritat.

Mostrar actituds de respecte i responsabilitat cap a altres persones i cap a un mateix.

Comprendre la realitat social en què vivim i el que signifiquen la corresponsabilitat, la participació i la ciutadania i establir compromisos per contribuir a millorar-les.

Identificar situacions de discriminació, falta de respecte i desigualtat que es donen en l’entorn proper i a nivell global, comprenent-les, posicionant-se davant d’elles i comprometent-se amb la seva millora.

Realitzar activitats de participació i de col·laboració que promoguin actituds democràtiques i de compromís.

**Autonomia i iniciativa personal**

Enfortir l’adquisició de valors i actituds personals (responsabilitat, perseverança, autoestima).

Potenciar la capacitat d’imaginar, emprendre i desenvolupar amb responsabilitat i sentit crític projectes individuals i col·lectius.

Qüestionar-se i usar l’argumentació per superar prejudicis i per consolidar el pensament propi.

**ÀMBITS**

Acció tutorial

Cultura i valors ètics

Servei comunitari

Ciències socials: geografia i història

**DESPLEGAMENT D’ACTIVITATS**

1. **La diversitat ens enriqueix?**

**Descripció activitat**

Comencem parlant del poder que tenen els colors de mobilitzar les nostres emocions i evocar sensacions. Això ha generat associacions amb significats i idees diferents que poden variar segons la cultura.

Els mostrarem (pot ser projectat, pot ser llegit, pot ser en fotocòpies...) un codi de colors (entre els molts existents) i els podem preguntar si hi afegirien algun altre significat.

Tenim enganxat a la paret un paper d’embalar (o un llençol...) que n’ocupa un bon espai. També tenim preparats pots amb pintures dels diferents colors proposats i els pinzells corresponents.

Demanem que cada persona vagi intervenint en el llenç amb el color amb el que ha connectat més pel que li ha suggerit, per com se sent en aquest moment, per ser el que l’identifica més...

La intervenció és lliure però ha de ser breu i només amb un sol color. Podem demanar que també pensin en dues o tres paraules que es corresponguin amb el color escollit i que les escriguin perquè ens poden ser útils en el debat.

*Si ho preferim, ho podem fer més fàcil amb un dibuix previ que els alumnes hauran d’anar acolorint amb el color escollit. Podria ser un mandala.*

**Reflexió**

Valorem el resultat de la composició, que ens mostrarà la varietat dels nostres sentiments personals però també els sentiments, emocions i idees com a grup.

Podem dialogar:

* Amb quants colors diferents s’ha identificat el grup?
* Ha estat fàcil o difícil identificar-se amb un sol color?
* Tots hem tingut les mateixes oportunitats de participar?
* Quins sentiments han sorgit en el grup?
* Quines diversitats de formes de sentir, de ser s’han anat compartint a partir dels colors?
* Com ens sentim mirant ara la nostra composició?
* Hi veiem la nostra aportació? Ha millorat amb el conjunt?

Valorem la riquesa de la diversitat: la varietat i pluralitat de sentiments, idees i gustos que hem compartit ens ensenya que ser diferents ens enriqueix i embelleix la vida. A més, hem creat una obra conjunta fruit de la participació, l’aportació de tothom i de la COOPERACIÓ. El resultat deixa de ser individual per convertir-se en una creació col·lectiva, amb molts més punts de vista i molt més rica.

Si ho projectem al conjunt de la humanitat, podem reflexionar sobre la diversitat i la riquesa de la humanitat. Tots som ciutadans del món i hem de sentir que tots estem en el mateix projecte de vida, ja sigui aquí o a l’Índia.

Podem formular una frase de forma individual o en grup sobre què ens ha aportat aquesta activitat com a cloenda de la sessió.

**Recursos**

Documentsobre el significat dels colors.

Pintures i pinzells de cada color (hi ha 11 colors proposats).

Paper d’embalar (preferentment color marró).

**Temporització**

Una sessió d’uns 60 minuts, depenent del nombre de participants.

**Nivell Acadèmic**

ESO i Batxillerat

1. **Som solidaris? Parlem de solidaritat?**

**Descripció activitat**

En grups de 4, els demanarem que busquin al diari (en paper o digital) notícies que ens puguin suggerir la transmissió de valors solidaris, o bé que destaquin per tot el contrari, per no mostrar cap valor vinculat al concepte de solidaritat.

Escullen una notícia, la llegeixen amb atenció i la comenten i, finalment, escriuen quatre paraules que els hagi suggerit en relació amb el concepte de solidaritat, tant si és en defecte com en excés.

Potser no cal haver explicat massa què és això de la solidaritat, així veiem què entenen ells d’aquest concepte i els valors que hi van associats.

*Si no tenim diaris o pensem que l’activitat dura massa temps, podem proposar que imaginin una situació real o fictícia on els valors solidaris es posin de manifest o bé, al contrari, no hi apareguin. També podem plantejar nosaltres dues situacions i que els alumnes les valorin segons la seva idea del concepte de solidaritat.*

Farem dues columnes on escriurem paraules vinculades o no a la solidaritat en funció de les exposicions de cada grup. Al llarg del debat, on el professor també anirà aportant informació del concepte, entre tots acabarem definint el concepte de solidaritat.

|  |  |
| --- | --- |
| **És solidaritat** | **No és solidaritat** |
|  |  |

*(de suport al professorat)*

**PARAULES VINCULADES A LA SOLIDARITAT**

ALTRUISME, COL•LABORACIÓ, CONSCIÈNCIA, COMPARTIR, SATISFACCIÓ, DESINTERÈS, BENEFICI MUTU, HORITZONTAL, TRANSFORMADORA, ALLIBERADORA, COOPERACIÓ, COMPRENSIÓ, ACOSTAMENT, IGUALTAT

**PARAULES NO VINCULADES A LA SOLIDARITAT**

CARITAT, ALMOINA, AJUDA, DEPENDÈNCIA, PERPETUAR LA SITUACIÓ, HUMILIACIÓ, PREPOTÈNCIA, VERTICALITAT, MANTENIR RELACIONS DE PODER, EGOISME, INCOMPRENSIÓ, DESIGUALTAT

**Reflexió**

Cada grup explica la notícia i el perquè l’han associada amb la solidaritat o perquè l’han associada amb la manca total de valors solidaris.

Aquest serà el punt de partida del debat sobre el concepte de solidaritat.

En aquest moment, el professorat pot introduir idees per reflexionar a partir de les definicions de solidaritat.

Demanarem als alumnes que creïnuna definició pròpia de solidaritat a partir de les paraules que han anat sorgint,tant les que ha aportat el professor com també a partir de les idees que han aparegut durant el debat.

Després els mostrem aquesta frase d’Eduardo Galeano perquè aprofundeixin en la reflexió:

“A diferencia de la solidaridad, que es horizontal y se ejerce de igual a igual, la caridad se practica de arriba-abajo, humilla a quien la recibe y jamás altera ni un poquito las relaciones de poder”

*Eduardo Galeano*

Podem proposar una reflexió final on cada alumne ha d’escriure almenys un comportament seu que pugui ser considerat solidari, tenint en compte el que s’ha dit del concepte. Si no en troben cap, això també pot ser motiu de reflexió.

**Recursos**

Document de definicions de solidaritat (suport per al professorat).

Paraules vinculades i no vinculades al concepte de solidaritat (escrites en cartolines),

Diaris recents o connexió a internet per treballar amb mitjans de comunicació digitals,

**Temporització**

Una sessió, 60 minuts. Es pot haver demanat als alumnes que ja portin la notícia triada de casa, així es fa més dinàmic, sinoes poden passar molta estona buscant.

**Nivell acadèmic**

ESO i Batxillerat

1. **Què és notícia?**

**Descripció de l’activitat**

Aprofitant els diaris els podem proposar una altra activitat sobre el tipus d’informacions que ens arriben a través dels mitjans de comunicació. Què és considerat notícia i què no per als mitjans i com això contribueix a la nostra mirada i concepció particular del món. Ens fixarem en les notícies que arriben de la resta del món.

En grups de 4 seleccionen una notícia de la secció d’internacional que expliqui un fet que ha passat fora del nostre país.

Llegeixen atentament la notícia i la comenten amb el grup intentant entendre quin missatge transmet. Cada grup haurà de:

* Valorar perquè creuen que és notícia
* Valorar perquè creuen que el diari en qüestió l’ha seleccionada
* Valorar l’espai físic en què està situada i el nombre de línies que conté
* Valorar, si la té, la informació gràfica i les imatges que s’hi adjunten
* Resumir els fets que explica la notícia, el missatge explícit
* Buscar què no diu la notícia, la informació proscrita

Ho escriuen per presentar-ho a la resta de la classe.

**Reflexió**

Què s’ha considerat notícia? Qui ens diu el que és extraordinari i el que no?

Quin tipus de notícies ens arriben dels països del sud? Quin tipus d’informacions es donen?

Quines diferències hi ha entre les notícies que es donen depenent dels països i com això contribueix al nostre imaginari dels països del nord i del sud?Com pot condicionar la nostra visió de la solidaritat i de la cooperació?

**Recursos**

Diaris

**Temporització**

Aproximadament una hora

**Nivell acadèmic**

4t ESO i Batxillerat

1. **Què ensabem de les ONG?**

**Descripció de l’activitat**

Demanem als alumnes que busquin anuncis de campanyespublicitàries d’ONG, ja sigui en format audiovisual o bé en suport gràfic.

Per grups els plantegem que reflexionin a partir de les preguntes que els proposem:

* Quina ONG s’anuncia i en quin àmbit treballa?
* Feu una breu descripció del que heu vist en l’anunci (explicar la història, descriure les imatges, quines persones hi apareixen, en quins espais, quins objectes, quins són els colors que hi predominen...)
* Quina és la idea o el concepte que resumiria el que us ha transmès l’anunci?
* Té a veure amb l’àmbit d’acció de l’ONG?
* Quins sentiments us ha produït l’anunci?
* Quines emocions intuïu que intenten despertar?
* Quins recursos creieu que han utilitzat per provocar aquestes emocions?
* Per què penseu que volen generar aquestes emocions?
* Us sentiu cridats a participar amb ells? Us sentiu interpel·lats?
* Us faciliten dades per a què hi participeu?
* Quin penseu que és l’objectiu de l’ONG en plantejar aquest tipus de publicitat?

Cada grup es prepara una presentació per a la resta on mostra la campanya escollida i explica les seves reflexions a partir de les preguntes plantejades.

Entre tots podem comparar les diferents campanyes i valorar quines considerem més eficaces, més agressives, més ètiques, més creatives, més sentimentals, més impactants...

**Reflexió**

Es tracta de fer veure com l’imaginari del que fa una ONG, o del que en pensem de la tasca que fan, està fortament condicionat per la publicitat que en rebem. A més, les ONG tenen una necessitat evident de recaptació de fons per poder dur a terme les seves activitats, de manera que arribar de forma efectiva a la gent és una prioritat. Però existeix un codi ètic sobre com les ONG han de fer la publicitat i com no han de contribuir a perpetuar determinats estereotips.

En acabar l’activitat veurem un vídeo, creat pel Fons d’assistència mundial dels estudiants i acadèmics noruecs (SAIH), en una campanya de contrapublicitat titulada “Africa for Norwey”,on qüestionen de forma molt divertida els relats construïts per un tipus de mirada occidental sobre el món de la cooperació internacional.

El vídeo: <https://www.youtube.com/watch?v=pkOUCvzqb9o>

Després d’haver fet els exercicis de reflexió i de vist les diferents publicitats escollides i haver-les analitzat, veure aquest vídeo ens pot obrir nous camins de reflexió.

**Recursos**

Mitjans per facilitar que els alumnes busquin anuncis d’ONG.

En aquest enllaç, hi ha una dinàmica de treball a partir dels vídeos generats per l’associació noruega, abans esmentada, per treballar com és d’important transmetre imatges i missatges que generin compromisos basats en la realitat i no en estereotips.<https://educomunica.isf.es/para-una-buena-educacion/interculturalidad-y-estereotipos/contrapublicidad-africa-for-norway/?lang=es>

**Temporització**

Entre una hora i una hora i mitja

**Nivell acadèmic**

ESO i Batxillerat

1. **Vivim en un món solidari?**

**Descripció activitat**

Farem grups de 4 alumnes i els donarem una frase sobre la desigualtat mundial. Són extretes del darrer informe d’Intermón-Oxfam.

Cada grup llegeix i analitza el seu text. Hauran de consensuar una exposició del contingut de la frase per a la resta de la classe i hauran d’utilitzar paraules, i també recursos visuals, per fer una creació plàstica a partir del que els ha fet pensar la frase que els ha tocat.

Els donem cartolina o paper DIN A3 i retoladors (el material que podem utilitzar és molt variat, depenent del temps que vulguem dedicar a la composició, que ha de ser una traducció del que diu la frase a expressió gràfica senzilla). És important que l’expressió gràfica mostri de forma clara la desproporció de les dades.

A més, els indiquem que han d’escriure almenys 4 paraules que expressin el que els ha fet pensar aquesta frase, ja sigui les emocions que els ha despertat, el retrat del sistema socioeconòmic actual, les conseqüències que té en la societat... i 4 paraules més que siguin el contrari o que plantegin alternatives al missatge que els ha arribat de la frase que han treballat.

Podem decidir si volem integrar les paraules a la composició visual o només les utilitzarem quan fem les exposicions del nostre treball davant del grup.

Exposem les composicions al llarg de l’aula i tothom es passeja per mirar les creacions dels altres. Un cop hem vist el que hi ha, de forma ordenada, cada grup anirà compartint les seves reflexions amb la resta.

**Reflexió**

Les frases fan referència a la realitat d’un món globalitzat. No ens podem desvincular del que passa a milers de quilòmetres de casa nostra perquè tot està interconnectat i perquè arreu es viuen les mateixes injustícies fruit d’un model capitalista cada vegada més agressiu.

D’una banda, reflexionem sobre les enormes desigualtats però, de l’altra, també fem incidència en les reflexions i en les accions que són possibles perquè, a poc a poc, la situació es transformi.

Amb aquest frase, també de Galeano, podem tancar la sessió.

“Mucha gente pequeña, en lugares pequeños, haciendo cosas pequeñas pueden cambiar el mundo”

*Eduardo Galeano*

**Recursos**

Llistat de frases sobre desigualtat.

Cartolines i material per dibuixar i pintar.

**Temporització**

Aproximadament una hora i mitja. És important que en una sessió es faci tot, la creació plàstica i la reflexió conjunta del que ha sorgit durant el procés. Si no és així, l’activitat perd força.

**Nivell acadèmic**

4t ESO i Batxillerat

1. **Casa meva-casa teva. Què és necessari i què és excessiu?**

**Descripció de l’activitat**

Mostrem imatges dels contrastos a la ciutat de Bombai, des de la vida als *slums* fins al luxe d’algunes residències. També ensenyem imatges de cases luxoses d’aquí i d’edificis de barris molt populars.

Els contrastos que hem vist en l’activitat anterior (*Vivim en un món solidari?*) es tradueixen en realitats com aquestes.

Per grups, donem als alumnes el plànol d’un pis estàndard de 70 metres quadrats i els demanem que en facin la distribució d’habitacions, cuina, banys i menjador, i que hi posin (dibuixin) els mobles que creuen que necessiten, tenint en compte que és un habitatge per a 4 persones.

Un cop han fet això, després els donem un plànol de superfície mitjana d’una barraca d’un *slum*. Els diem que intentin distribuir les coses que necessiten per viure tenint presents les limitacions:

* No tenen aigua corrent
* Només hi ha un únic espai
* No hi ha lavabo
* Hi viuen 10 persones de diferents edats (si volem els podem dir fins i tot quins membres de la família hi ha)
* Hi ha llum però sovint marxa
* Hi ha una sola finestra
* Es cuina dins de casa

Posem en comú les reflexions que han anat sorgint en el procés i cada grup mostra també els plànols, la seva distribució i la seva inventiva a l’hora de pensar com resoldre les dificultats amb què s’ha trobat.

**Reflexió**

Abans de començar l’activitat, hem mostrat imatges de diversos tipus d’habitatges que són la concreció de les desigualtats. És important que vegin que a l’Índia no només hi ha *slums* sinó que hi ha molta diversitat en tots els aspectes, també en el tipus de casa. Sonrisas de Bombay, però, centra els seus esforços en els habitants més desafavorits de la ciutat, que són els que viuen en els *slums*.

També és interessant fer una reflexió del context dels *slums*, com són les condicions de vida més enllà de la barraca, com funciona un *slum* com a espai comunitari.

De tota manera, aquestes dures condicions de vida fan que els habitants dels *slums* siguin persones molt resilients. Podem comentar aquest terme i com la capacitat de superació i l’adaptació a les circumstàncies són un motor per al canvi.

**Recursos**

Document sobre “Condicions de vida en un *slum*”

Imatges de diversos tipus d’habitatges

Plànols de superfície d’habitatges

**Temporització**

Una sessió de 50 minuts

**Nivell Acadèmic**

ESO i Batxillerat

1. **Què necessitem? Què és prescindible?**

**Descripció de l’activitat**

Es demana que cadascú faci la reflexió de quines considera que són les seves necessitats més essencials, aquelles sense les quals els seria molt difícil (o fins i tot impossible!) viure o realitzar-se com a persona. Poden escriure un total de 12 necessitats.

Per fer-ho podem suggerir també que pensin en les activitats que fan diàriament i què necessiten per dur-les a terme; quins objectes utilitzen, quin tipus de serveis necessiten, amb quines persones es relacionen... Els recordem que no parlem només de necessitats materials i que tinguin en compte que necessitem coses més enllà del material.

Els expliquem que posin en una columna les necessitats de coses materials i en una altra, les necessitats d’altre tipus. A més, els indiquem que les escriguin ordenades per prioritat, de més a menys important.

A continuació, es formen grups de 4 persones, cadascú amb la seva llista. La comparteixen uns minuts, però ningú no modifica res. El professorat presenta una situació en la qual és impossible disposar de totes aquestes necessitats i cada grup ha d’escollir només 8 necessitats de les dels seus llistats.

Un cop ho tenen escrit, es planteja una nova situació en la qual és impossible mantenir les 8 necessitats i només poden ser-ne4. En cada elecció cal que justifiquin breument el perquè de la tria.

*Situacions: amenaça nuclear, catàstrofe natural... cada grup es pot endur només un determinat nombre de coses tenint en compte que en la vida futura després del col·lapse caldrà començar de zero.*

**Reflexió**

El debat gira a l’entorn de les prioritats i de com moltes de les coses que considerem indispensables, si hi pensem bé, resulten totalment prescindibles.

Podem projectar la piràmide de Maslow, on es mostren els diferents tipus de necessitats, i aprofundir en el debat des d’aquesta perspectiva, sobretot fent incidència en necessitats no materials i la importància que tenen en les nostres vides.

També ho podem comparar amb la situació en què viuen els habitants dels *slums* de Bombai i les dificultats a què s’enfronten cada dia i com, malgrat tot, són societats enormement resilients i dinàmiques.

Finalment, també podem indagar en el perquè de les nostres necessitats, com ens les hem creades, com ens influeix la publicitat i el discurs dels mitjans que ens converteixen en víctimes d’un consum excessiu i com, a través de la reflexió, podem transformar-lo en un consum responsable.

**Recursos**

La història de la situació que exposem per situar els alumnes en condicions extremes en què han d’anar escollint i prioritzant.

Imatges de la piràmide de Maslow i també d’altres gràfics que poden ajudar-nos a teoritzar sobre les necessitats humanes.

**Temporització**

Una sessió d’uns 50 minuts

**Nivell acadèmic**

ESO i Batxillerat

**ALTRES RECURSOS PER CONTINUAR TREBALLANT**

* Per conèixer una mica més la situació i els estudis previs per pensar una intervenció en els *slums* de Bombay, es pot consultar aquest monogràfic de Sonrisas de Bombay sobre la situació dels *slums*a la zona d’Andheri East on treballa l’ONG (2011) <https://www.sonrisasdebombay.org/docroot/sonrisasdebombay/includes/files/sdbpress/7/attachments/document/Monografico-Enero-2011.pdf>
* Informe “Una economía para el 99%” Intermón-Oxfam”. Disponible a: <https://www.oxfam.org/sites/www.oxfam.org/files/file_attachments/bp-economy-for-99-percent-160117-summ-es.pdf>

Es pot utilitzar el document per aprofundir en algunes de les dades i també en les solucions i propostes de millora que planteja. Potser és més adient per als alumnes de batxillerat.

* Llocweb dedicat a la ciutat de Bombay que aporta, de forma molt clara i visual, dades referents sobretot al desenvolupament urbanístic de la ciutat. Per a l’alumnat de geografia, pot ser un treball interessant l’estudi de la dinàmica de creixement d’una megalòpolis. <http://www.urban-hub.com/es/cities/bombay-maharashtra-la-india/>
* Article de Juan Pérez Ventura titulat “Bombay: una Ciudad, dos mundos”.Amb un llenguatge molt senzill, mostra les desigualtats dels ciutadans de la ciutat. Sobretot se centra en els habitatges i mostra el contrast entre la luxosa i excessiva Torre Antilia de l’empresari MukeshAmbani i els habitatges precaris dels *slums* (2016)

<http://elordenurbano.com/bombay-una-ciudad-dos-mundos/>

* Article de l’antropòleg José Mansilla titulat “Un *slum* de propietarios”, on es parla de les dificultats dels reassentaments dels habitants dels *slums*. Obre molts fronts per a la reflexió. (2015)

<https://elpais.com/elpais/2015/01/04/seres_urbanos/1420355520_142035.html>

* Amb l’alumnat de ciències és interessant treballar les condicions d’insalubritat i l’exposició a les malalties de gran part de la població del món i, en especial, als *slums* de Bombai.Es pot treballar sobre l’aigua i les condicions de salubritat, sobre les malalties infeccioses (malalties de pobres i de rics, on s’investiga per trobar cures?, què és el dengue, què és la malària?).