**Estereotips sexistes**

Es defineix estereotip com el conjunt d’idees que un grup o una societat obté a partir de les normes o dels patrons culturals prèviament establerts. Els estereotips sexistes són construccions culturals que assignen, de manera desigual i discriminatòria, diferents papers, actituds i característiques a cada un dels sexes. Són generalitzacions basades en idees preconcebudes i prejudicis que es tenen sobre com han de ser les persones.

Els estereotips sexistes fixen un únic model de ser home i un únic model de ser dona, vàlids socialment, i a partir d’aquesta imatge tòpica construïda s’estableix un sistema desigual de relacions entre els dos sexes.

<http://blocs.xtec.cat/coeducaciolleida/estereotips-sexistes/>

El sexisme és el conjunt de tots i cadascun dels mètodes emprats en el si del patriarcat per poder mantenir en situació d’inferioritat, subordinació i explotació el sexe dominat: el femení. El sexisme abasta tots els àmbits de la vida i les relacions humanes, de manera que és impossible fer una relació, no exhaustiva, sinó ni tan sols aproximada, de les seves formes d’expressió i punts d’incidència.

El sexisme és bàsicament una actitud caracteritzada pel menyspreu i la desvalorització, per excés o per defecte, del que són o fan les dones. El sexisme és una actitud derivada de la supremacia masculina, es basa en l’hegemonia dels homes i en totes aquelles creences que la suporten i la legitimen.

Per exemple, si un noi diu que no vol saltar a corda perquè és un joc de nenes, el rebuig de l’acció no obeiria a una elecció personal lliure entre totes les possibilitats de joc, sinó a la desvalorització social i cultural d’una activitat que generalment és desenvolupada per noies. Si el noi en qüestió decidís saltar a corda, l’expressió de sexisme podria aparèixer per part dels seus companys o fins i tot companyes que el titllessin de nena, amb el menyspreu per les nenes i pels nois que fan “coses de noies” que tal judici de valor comporta.

<http://blocs.xtec.cat/coeducaciolleida/sexisme/>

Tot estereotip imprimeix un model de comportament per a cada situació d’acord amb principis que ens imparteixen des que naixem. Un estereotip especialment fort és el que ens fa sentir home o dona, i que assumim durant tota la vida sense adonar-nos-en: és l’estereotip de gènere, el model de com ser i com comportar-nos com a dona o com a home.

El llenguatge és la forma quotidiana amb la qual, sense adonar-nos-en, ens anem acomodant als dictats que la cultura ens imposa. Creiem que la nostra llengua sempre ha estat com ara la coneixem però el fet és que ha anat canviant d’acord amb les pautes que necessitava la societat per comportar-se d’acord amb les normes.

No usem els mateixos vocables en masculí i en femení per una enorme quantitat de paraules que ens donaran el model de com “hem” d’ocupar determinats llocs en la nostra vida d’acord amb el nostre sexe. Per tant, permanentment anem incorporant o eliminant paraules que són termes necessaris o obsolets en determinada societat i moment històric.

Si llegim amb atenció aquests exemples, veurem com es tergiversa una mateixa paraula, donant-li un sentit diferent si és femenina o masculina:

|  |  |
| --- | --- |
| *Home públic*  Aquell que té una vida pública reconeguda | *Dona pública*  Dona de mala vida |
| *Senyoret*  Jove acomodat i ociós | *Senyoreta*  Terme de cortesia que s’aplica a una dona soltera |
| *Assistent*  Adscrit al servei d’un superior | *Assistenta*  Dona que fa les feines de la casa |
| *General*  Home que exerceix el comandament | *Generala*  Dona autoritària |
| *Verduler*  Home que ven verdures | *Verdulera*  Dona ordinària i grollera |
| *Fulano*  Persona indeterminada | *Fulana*  Prostituta |
| *Noi seriós*  Persona treballadora i responsable | *Noia seriosa*  Aquella que es comporta púdicament amb els homes |

Les categories de femení i masculí hana entrat en revisió. Comencen a trencar-se els antics vincles de relació, tant de forma explícita com implícita entre els homes i les dones. Feminitat i masculinitat hauran de ser renegociats, seran camins difícils en els quals cadascú sentirà una sensació estranya amb la seva pròpia identitat. Per a la dona, el canvi fonamental serà passar d’una dependència econòmica a la seva independència; s’equipararan els llocs dins del grup familiar; les professions seran més flexibles, segons les pròpies opcion; hi haurà un repartiment més equitatiu dels diners i dels llocs d’èxit.

Les parelles faran nous pactes de fidelitat i de sexualitat, l’objectiu de vida de les dones deixarà de ser tenir fills i cuidar-los, podrà compartir la maternitat amb altres projectes. Això comportarà una redefinició de la paternitat i de les activitats en l’àmbit de la llar. Aquests canvis comportaran també un gran cost psíquic tant en l’home com en la dona, ja que aquesta deixarà d’estar en un lloc privat per fer-se present en els espais públics. La dona deixa de “ser per als altres” i passa a “ser per ella mateixa”. Aquestes transformacions porten aparellades desaprovacions, resistència i enfrontaments que involucren no només la família sinó també la imatge que la dona té d’ella mateixa i que li creen culpa i postergacions. Aquests canvis impliquen conflictes, no només afectius, sinó d’interessos materials i de relacions de poder, que ja no estan tan clars.

|  |  |  |
| --- | --- | --- |
| **Estereotips i rols tradicionals** | | |
| ***Dones*** | | ***Homes*** |
| **Característiques personals** | Emocional, sensible | Racional |
| Submisa | Dominant |
| Dèbil | Fort |
| Tranquil.la | Enèrgic |
| Amorosa | Lògic |
| Piadosa | Cavaller |
| Treballadora | Còmode |
| Comprensiva | Conflictiu |
| **Tasques a la casa i a la família** | Cuidar els fills i filles | Reparar les avaries |
| Cuinar, netejar | Administrar els ingressos |
| Comprar aliments | Controlar la despesa |
| Conciliar | Prendre decisions importants |
| **Tasques a l’espai públic** | Treball voluntari | Actes polítics |
| Actes socials i beneficència | Reunions de gremis i negocies |
| Reunions d’escola | Esports |
| Educació de la infància | Reunions entre amics en espais públics |
| **Professions** | Secretària | Gerent |
| Infermera | Científic |
| Venedora | Enginyer |
| Feines informals | Artesà |
| Treballadora domèstica | Constructor |
| Caixera de banc | Xòfer/taxista |
| Cuinera | Polític |

*Fragments del llibre “Maltractament, un permís mil·lenari. La violència contra la dona”* Ana Kipen i Mónica Caterberg Intermón Oxfam edicions Barcelona 2006

Els programes de televisió, les pel·lícules, les revistes i la publicitat reforcen constantment estereotips que influeixen de manera conscient i inconscient en la nostra manera de pensar en ressaltar certes característiques dels grups o, en certs casos, en ressaltar característiques idealitzades i exagerades (en moltes ocasions de manera grotesca). Així passa amb certs estereotips de “bellesa” (que són antinaturals en relació amb el que és el cos humà). Aquests estereotips influeixen en les persones, que pretenen assolir aquests estàndards en molts casos mitjançant comportaments patològics, com l’anorèxia, la bulímia i la vigorèxia, així com mitjançant dietes excessives i intervencions quirúrgiques.

Els estereotips no necessàriament han de ser massius. Si un grup reduït de persones pensa de la mateixa manera i adopta un criteri, per exemple, sobre la manera de vestir, aquest criteri serà l’estereotip que tinguin.

Els estereotips poden ser culturals, socials, racials, sexuals, de gènere, de classe social, d’edat, de moda o de religió, per esmentar-ne només alguns, i s’apliquen a totes les persones que entrin en aquesta categoria.

Els estereotips de gènere són idees simplificades i fortament assumides, però que no són certes, sobre les característiques dels homes i les dones, que es tradueixen en un seguit de tasques i d’activitats que els assigna cada cultura.

Com funcionen els estereotips de gènere:

| **Quan algú es comporta així** | **Si és noia es diu que...** | **Si és noi es diu que...** |
| --- | --- | --- |
| Activa | Nerviosa | Inquiet |
| Insistent | Tossuda | Tenaç |
| Sensible | Delicada | Efeminat |
| Desimbolta | Múrria | Simpàtic |
| Obedient | Dòcil | Dèbil |
| Temperamental | Histèrica | Apassionat |
| Audaç | Impulsiva, actua sense pensar | Valent |
| Introvertida | Tímida | Pensa bé les coses |
| Curiosa | Preguntaire, tafanera | Intel·ligent |
| Prudent | Assenyada | Covard |
| Si no comparteix | Egoista | Defensa el que és seu |
| Si no se sotmet | Agressiva | Fort |
| Si canvia d’opinió | Capriciosa, voluble | Capaç de reconèixer els seus errors |

*Convivint en igualtat. Guia Didàctica. Kaleidoscopio Intermón Oxfam, 2016*