**MATERIALS DE SENSIBILITZACIÓ PER A EDUCACIÓ SECUNDÀRIA I BATXILLERAT**

**GÈNERE**

**INTRODUCCIÓ**

Els materials que us presentem formen part de la proposta pedagògica de Sonrisas de Bombay per a educació secundària. La proposta de la perspectiva de gènere parteix del fet que la situació de les dones a l’Índia és difícil i crítica. Per això molts dels projectes de l’ONG prioritzen el treball amb nenes i dones per ser col·lectius altament vulnerables.

Ara bé, no volem estigmatitzar la situació de la dona, sinó que l’objectiu és denunciar-la i posar el focus en el perquè d’aquest rebuig i aquesta violència contra les dones, així com també en totes les iniciatives que treballen per revertir la situació.

La construcció cultural de la identitat de gènere és inherent a totes les societats, tot i que no hauria de suposar la consolidació de desigualtats. Per això, aquest és també un dels aspectes en què se centren les activitats plantejades, ja que no només a l’Índia les dones són víctimes del pes de les tradicions. També en el nostre entorn ens hem de plantejar de trencar amb estereotips, expectatives i condicionants que impedeixen acabar amb la violència i les desigualtats que pateixen les dones.

Us proposem sis activitats que van des de la reflexió sobre els conceptes de sexe i gènere, l’anàlisi crítica dels estereotips sexistes en els mitjans, la visibilització de la situació de les dones en la societat moderna, així com també les formes de violència que s’exerceixen sobre les dones. Finalment, s’inclou una activitat de reflexió i treball creatiu a partir d’històries de vida de persones que s’han beneficiat dels projectes educatius de Sonrisas de Bombay.

Les propostes són molt obertes i permeten ser adaptades a les necessitats materials, d’espai, temps i disponibilitat de l’alumnat i professorat.

Les activitats estan plantejades a partir del treball cooperatiu i la pedagogia activa partint de les experiències dels alumnes per anar construint a través del diàleg i la reflexió conjunta dels aprenentatges proposats. Es busca sobretot promocionar aprenentatges que fomentin el pensament crític, que tinguin implicacions emocionals, que facin ciutadans més conscients i que promoguin el desenvolupament integral de la persona i la capacitin per ser part activa de la societat.

**OBJECTIUS**

* Reflexionar críticament sobre els diferents models de masculinitat i feminitat existents en les societats plurals i les seves conseqüències a nivell social i històric, per tal de construir de manera conscient i autònoma el seu propi model com a persona.
* Defensar la pluralitat d’identitats de gènere, identitats sexuals i opcions afectivosexuals existents, així com reflexionar críticament sobre les causes i les conseqüències de l’existència de les diferències i desigualtats socials per motiu de gènere, sexe o opció afectivosexual.
* Adonar-se dels estereotips i prejudicis relacionats amb el gènere que existeixen en la nostra societat i com han contribuït a la construcció social del gènere. Aclarir terminologia i ser conscients de com el llenguatge pot implicar desigualtat.
* Rebutjar els comportaments i actituds discriminatòries mitjançant la proposició de diferents mecanismes i recursos de prevenció i protecció en les diferents situacions de discriminació i vulnerabilitat per motiu de gènere, sexe o opció afectivosexual.
* Evidenciar la feminitat de la pobresa mundial i reflexionar de forma crítica sobre les causes i els condicionants que han perpetuat aquesta situació.
* Destacar el paper de l’educació com a factor que permet millorar les possibilitats econòmiques, laborals, polítiques i socials de les dones. Prendre consciència de les repercussions positives de la igualtat de drets i d’oportunitats per a homes i dones.
* Reivindicar i visualitzar els moviments feministes de tot el planeta i les seves interconnexions. Donar una visió més enllà del feminisme occidental i superar el biaix etnocèntric.
* Reflexionar sobre la nostra responsabilitat i compromís respecte a la igualtat entre homes i dones.

**COMPETÈNCIES**

**Comunicativa lingüística i audiovisual**

Utilitzar el llenguatge per a la igualtat i la construcció de relacions iguals entre homes i dones.

Treballar la capacitat empàtica, posar-se al lloc dels altres, llegir, escoltar opinions diferents de la pròpia amb sensibilitat i respecte.

Capacitar per a l’anàlisi crítica del discurs construït pels mitjans de comunicació, així com del tractament de la informació respecte als col·lectius socials i culturals. En especial, analitzar de forma crítica i ser capaços de detectar estereotips sexites per trencar el discurs androcèntric hegemònic.

**Artística i cultural**

Analitzar l’ús de la imatge de les dones en reproduccions artístiques, textos literaris... amb la finalitat de posar en contacte l’alumnat amb el patrimoni cultural alhora que detectem els biaxos sexistes que puguin contenir.

Potenciar la capacitat creativa per interpretar la realitat a través de diferents mitjans artístics.

Compondre amb elements dels llenguatges artístics utilitzant eines i tècniques pròpies de cada àmbit.

**Social i ciutadana**

Promoció d’unes relacions de gènere igualitàries que facilitin la paritat d’oportunitats, la corresponsabilitat, la superació del sistema patriarcal i l’oposició als sistemes de coneixement androcèntrics.

Valorar i respectar les aportacions de les dones a la societat.

Identificar situacions de discriminació, falta de respecte i desigualtat que es donen en l’entorn proper i a nivell global, comprenent-les, posicionant-se davant d’elles i comprometent-se amb la seva millora.

**Autonomia i iniciativa personal**

Desenvolupar la capacitat d’aprendre per un mateix a través del treball en equip, la investigació i l’observació de la realitat quotidiana.

Fomentar l’autoestima, dignificar i apreciar el femení per trencar estereotips sexistes i afavorir l’autonomia de les persones per prendre les seves pròpies decisions.

Potenciar la capacitat d’imaginar, emprendre i desenvolupar amb responsabilitat i sentit crític projectes individuals i col·lectius.

Qüestionar-se i usar l’argumentació per superar prejudicis i per consolidar el pensament propi.

**ÀMBITS**

Tutoria

Cultura i valors ètics

**DESPLEGAMENT D’ACTIVITATS**

1. **Què diferencia el gènere del sexe?**

**Descripció de l’activitat**

Els alumnes, per parelles, tindran una fotografia d’una persona i hauran de descriure què els transmet, quin relat hi podria haver darrere i intentar justificar en què s’han basat per arribar a les conclusions a què han arribat.

Podem donar idees per plantejar la descripció de la persona que els ha tocat:

* Breu descripció física del personatge. Quins aspectes del seu físic destaquen.
* Quin caràcter podria tenir?
* Quines habilitats imagineu que podria tenir?
* Quines característiques emocionals?
* En quina ciutat, poble, país... deu viure?
* En quina mena de casa i en quina família pot viure?
* Quines idees polítiques podria tenir?
* Quins valors creieu que poden moure aquesta persona?
* Quina professió pot tenir?
* Com el poden veure les persones del seu voltant?

...

Molt important que cada resposta donada sigui justificada, es tracta de reflexionar sobre perquè hem decidit determinades coses a partir d’una imatge.

Després els demanem que les característiques descrites de cada persona, les classifiquin en dues columnes segons facin referència al gènere o al sexe.

No cal haver explicat massa res encara, es tracta de veure en quin punt estan. Un cop anem posant en comú les fotografies i les explicacions que cada parella ha fet aniran sortint aspectes que ens faran reflexionar.

**Reflexió**

Es tracta d’aclarir els termes i entendre la diferència entre els conceptes de sexe i de gènere. També, entendre amb tota la reflexió com els caràcters biològics de les persones es poden arribar a traduir socialment en desigualtats.

L’objectiu és analitzar les discriminacions sexistes construïdes a partir de les diferències existents entre homes i dones. Diferenciar aquelles característiques associades al gènere, determinades per raons biològiques o genètiques, d’aquelles que es deuen a raons culturals o socials. Prendre consciència de com assumim com a pròpies les idees que la societat ens transmet sobre les diferències característiques i trets de caràcter assignats a homes i dones.

La reflexió és que el gènere són les expectatives socials diferents que tenim en funció del sexe de la persona. Esperem coses diferents dels homes que de les dones: a aquestes expectatives les denominem gènere. Òbviament aquestes expectatives són culturals i, per tant, poden modificar-se. Per arribar fins aquí els plantegem:

* En què consisteix ser home o dona?
* Hi naixem o és quelcom que aprenem?
* Com i qui ens ensenya a ser home o dona?
* On comencen i quines són les diferències entre homes i dones?
* Les diferències entre homes i dones justifiquen les desigualtats socials existents entre ells?
* ...

**Recursos**

Imatges

Fulls amb les columnes per anar omplint

Gènere terminologia, document per al professorat

**Temporització**

Una sessió d’uns 60 minuts

**Nivell acadèmic**

3r i 4t d’ESO i Batxillerat

1. **Els estereotips**

**Descripció de l’activitat**

Es demana que, per grups, busquin anuncis publicitaris que puguin ser analitzats per veure si transmeten estereotips i rols sexistes. Poden ser anuncis en paper o bé en vídeo, i poden ser proposats pel professorat o deixar l’alumnat que els busqui, depenent del temps i els mitjans disponibles.

Cada grup haurà d’omplir la fitxa d’anàlisi que us proposem i després mostrar l’anunci i explicar les conclusions a què ha arribat.

Finalment, es demana que cada grup faci una proposta de com canviaria l’anunci per eliminar-ne els estereotips sexistes (si en té) i canviar les representacions més habituals dels homes i de les dones per trencar amb creences, prejudicis i comportaments que assumim i interioritzem com a normals quan són una convenció.

Molt interessant veure els treballs de l’artista visual Yolanda Domínguez. Si voleu, es poden visualitzar abans fins i tot de fer l’activitat per començar a qüestionar-se algunes coses. Aquí teniu el web de l’artista on hi ha els vídeos de les seves accions i un enllaç a un dels vídeos on els nens expliquen què reben quan els ensenyen determinades imatges publicitàries.

<http://yolandadominguez.com/>

<http://yolandadominguez.com/portfolio/ninos-vs-moda/>

També podem buscar anuncis de l’Índia i analitzar-los (si cerquem “indian commercials” hi ha molt material a Internet). Ens adonarem que molts dels estereotips són similars i que quan es volen trencar també utilitzen els mateixos recursos.

**Reflexió**

La publicitat no sempre mostra valors d’igualtat entre homes i dones, sovint transment esteriotips i tendeix a reflectir una imatge falsa del lloc i dels rols que les dones i els homes ocupen en la societat. Dones objecte, dones encarregades de la casa, preocupades pel seu aspecte, passives... i homes dominants, ambiciosos i resolutius.

Es tracta de reflexionar sobre com els mitjans influeixen enormement en la creació i consolidació d’algunes idees basades en la desigualtat i el sexisme que assumim sense qüestionar.

En el mateix moment de la reflexió, hauran sortit rols i estereotips atribuïts a homes i a dones. Us adjuntem també un document que us pot ajudar a completar el debat.

**Recursos**

Fitxa d’anàlisi d’anuncis

Imatges de publicitat sexista

Rols i estereotips, document per al professorat

**Temporització**

Una sessió de 60 minuts. Si els alumnes han d’escollir els anuncis i no és el professorat qui els proporciona, caldrà afegir almenys 30 minuts més.

**Nivell acadèmic**

ESO i Batxillerat

1. **De què parlen els nois i les noies?**

**Descripció de l’activitat**

Hem de fer grups d’unes 5 o 6 persones amb la característica que hauran de ser només de nois i només de noies.

Cada grup disposa d’una cartolina o d’un tros de paper d’embalar prou gran per poder crear un collage. També d’un foli on hi ha els dibuixos necessaris per fer la composició. Cada dibuix es relaciona amb una pregunta sobre el que pensen nois i noies. Cada grup farà una composició on es mostrin les seves reflexions per exposar-les després en el gran grup. Els grups de noies ho faran imaginant què pensen els nois i els dels nois al contrari.

Referent als dibuixos:

* El cervell representa els pensaments
* La boca, del que parlen
* El cor, el que senten
* Els ulls, què perceben del món
* Les mans, el que saben fer millor
* L’orella, el que els interessa
* Els peus, cap a on caminen
* El rellotge, en què inverteixen el temps

**Reflexió**

Es tracta de fer la dinàmica sense massa reflexió, és a dir, el primer que els vingui al cap sobre el que es planteja. La reflexió la farem després a partir de les idees que han anat sorgint en cada grup, que seran contrastades pel grup de l’altre sexe, i així crearem el debat. És important que s’adonin que moltes de les idees que tenim sobre l’altre són heretades de la nostra tradició familiar i cultural i dels missatges que contínuament envien els mitjans de comunicació, però que no necessàriament responen a la realitat. És així, sense qüestionar les coses, com s’acaben construint els prejudicis. Els prejudicis sexistes són els que treballarem en aquesta dinàmica.

**Recursos**

Imatges amb dibuixos per a cada pregunta

Rols i estereotips, document per al professorat

**Temporització**

Sessió d’uns 60 minuts

**Nivell acadèmic**

ESO i Batxillerat

1. **Per pensar**

**Descripció de l’activitat**

Farem grups d’uns 4 alumnes i els donarem un text breu sobre la situació de la dona a l’Índia i al món.

Cada grup llegeix i analitza el seu text, la seva frase. Hauran de pensar una exposició del contingut per a la resta de la classe. I hauran d’utilitzar paraules i també recursos visuals per fer una creació plàstica a partir del que els ha fet pensar la frase que els ha tocat.

Els donem cartulina o paper DIN A3 i retoladors (el material que podem utilitzar és molt variat, depenent del temps que vulguem dedicar a la composició). Busquem una expressió plàstica del que diu el text.

A més, els diem que han d’escriure almenys 4 paraules que expressin el que els ha fet pensar aquest text, ja sigui les emocions que els ha despertat, el retrat dels valors culturals imperants, les conseqüències que té en la societat... i 4 paraules més que siguin el contrari o que plantegin alternatives al missatge que els arribat de la frase que han treballat.

Podem decidir si volem integrar les paraules a la composició visual o només les utilitzarem quan fem les exposicions del nostre treball davant del grup.

Pengem les composicions a l’aula i tothom es passeja per mirar les creacions dels altres. Un cop hem vist el que hi ha, de forma ordenada, cada grup anirà compartint les seves reflexions amb la resta.

**Reflexió**

Els textos plantegen situacions de discriminació i de formes de violència contra les dones, tant a l’Índia com en altres llocs del món. La idea que els alumnes s’expressin a través de les arts plàstiques vol aprofundir en la vessant emocional del que els transmet el que han llegit. I haver d’utilitzar 4 paraules també ens permet la racionalització del fet que s’hi exposa.

A més, es demana que 4 de les paraules descriguin el que el text transmet, però també 4 paraules més per plantejar alternatives per revertir o evitar la situació. D’aquesta manera, l’alumnat s’ha de plantejar què farien en cas que visquessin una situació com aquesta i com projecten una societat de futur que acabi amb la desigualtat de gènere.

**Recursos**

Textos sobre la situació de la dona a l’Índia i al món, en dos documents.

**Temporització**

Depenent del temps que es dediqui a la creació plàstica, l’òptim és una sessió de dues hores entre la creació i la posada en comú amb les reflexions i valoracions finals.

**Nivell acadèmic**

ESO i Batxillerat

1. **Manifestacions de la violència contra les dones**

**Descripció de l’activitat**

En grups de 6, els demanem primer que reflexionin sobre què cal perquè es produeixi una situació que pugui ser definida com a violència contra les dones. Tot seguit han d’escriure almenys quatre condicionants perquè es doni una situació de violència de gènere. Ho posarem en comú, però no ha de ser massa llarg, només una mena d’introducció.

Un cop hem fet aquesta part, donarem a cada grup un llistat de 4 situacions que mostren diferents manifestacions de violència contra les dones. Els demanem que identifiquin de quin tipus de violència es tracta i que ho justifiquin.

Els donem columnes amb les diferents opcions:

|  |  |  |  |  |
| --- | --- | --- | --- | --- |
| **Violència física** | **Violència emocional, verbal o psíquica** | **Violència sexual** | **Violència estructural**  **(econòmica)** | **Violència cultural** |
|  |  |  |  |  |

Ho han d’escriure a les graelles per després compartir-ho amb el grup. Ho posem en comú i introduïm els diferents tipus de violència per fer-los conscients que, més enllà de la violència física que és la més visible, hi ha molts altres tipus de violència més difícils de detectar però igualment perniciosos.

Finalment, escolliran una de les quatre situacions per fer una composició corporal en forma de “teatre-imatge”. Consisteix a crear una imatge estàtica amb els seus cossos per representar la situació descrita que han escollit. La preparen amb un màxim de temps de 10 minuts. Quan cada grup les té preparades les mostrarem al gran grup.

Tot el grup tanca els ulls i els obre quan el grup que presenta mostra la seva composició sense dir quina situació mostra. La resta observa i pensa què pot estar representant. Podem fotografiar la composició estàtica. Quan l’han mostrat una estona, la desfan i xerrem amb el grup per veure què els ha transmès.

Preguntem:

* Quines sensacions, emocions, sentiments... ens ha transmès?
* Què ens ha sorprès més? Què destaca més en la composició?
* S’entèn la idea? Per què?
* Quina podria ser la imatge immediatament anterior?
* I quina podria ser la imatge posterior?

...

Fem les reflexions amb cadascuna de les situacions que els grups han escollit.

Si fem fotografies de les composicions corporals, també poden servir per fer algun tipus de muntatge visual.

Si creiem que serà difícil fer aquest treball més teatral amb el grup, potser és més senzill que cada membre del grup faci una composició plàstica que mostri el significat de les situacions que han treballat. Poden utilitzar imatges, dibuixos, tot tipus de material plàstic, hi poden afegir paraules... el que considerin necessari per transmetre el significat de la paraula. Es pot utilitzar aquest material per fer algun tipus d’exposició al centre.

També es pot plantejar com el punt de partida d’una creació audiovisual.

**Reflexió**

La posada en comú es farà en diverses parts.

Primer posem en comú els quatre condicionants que han sorgit del debat inicial per grups sobre els condicionants per a què es doni una situació de violència de gènere. Aquí ja podem veure en què pensen quan parlem de violència de gènere i podem aportar noves idees per a la reflexió: anar més enllà de la violència física, pensar en el pes de les tradicions, dels estereotips, dels rols i les expectatives, de les relacions de poder...

Després els plantegem les situacions i els les fem classificar per forma de violència. La idea és que se’ls obri el ventall d’opcions sobre com es pot exercir la violència, més enllà del mal físic, i com aquestes manifestacions violentes sovint són invisibles i molt més difícils de detectar. Per això, la reflexió també podria passar per fer-los pensar en com es pot detectar cada tipus de violència i en com s’hauria d’actuar davant d’aquestes situacions. Apareixen diferents manifestacions de violència contra les dones que van des de la violència de la parella, l’assetjament sexual i laboral, la prostitució, el matrimoni infantil fins a les pràctiques culturals violentes contra les dones. Moltes d’aquestes formes de violència són presents també en la nostra societat, de manera que no es tracta d’estigmatitzar la societat índia com a altament injusta vers les dones (que ho és) sinó de ser conscients que és un problema d’abast global.

Finalment, un cop hem estat reflexionant sobre el tema, demanem a cada grup que presenti la seva composició de “teatre-imatge” i la resta ha d’endevinar què estan representant i quin tipus de violència mostren. Per tal que sigui més ordenat, podem demanar que observin en silenci i apuntin el que pensen que representa i, després, quan el grup que ho mostra desfà la composició, es posa en comú el que han vist i el que es volia mostrar a partir de les qüestions (i d’altres) que s’han proposat en la descripció de l’activitat.

**Recursos**

Frases que plantegen 4 situacions de violència.

Graella per classificar les formes de violència.

**Temporització**

Una sessió de dues hores entre la creació i la posada en comú amb les reflexions i valoracions finals.

**Nivell acadèmic**

4t ESO i Batxillerat

1. **Històries de vida**

A partir de tres històries de vida de les experiències de Sonrisas de Bombay podem treballar diferents dinàmiques. Són històries de superació on el treball des de la perspectiva de gènere ha estat la clau per a la transformació de la trajectòria vital de les protagonistes.

Les històries senceres, tal i com es van publicar al web de Sonrisas de Bombay, s’adjunten. Però aquí en teniu un petit resum:

* **Les professores dels parvularis dels *slum***: un document que mostra pinzellades de les vides d’algunes de les mestres dels parvularis. En surten molts exemples, però tots ells mostren dones que han hagut de lluitar contra el que s’esperava d’elles i han aconseguit que es respecti la seva decisió de treballar, així com també la feina que fan. D’altres casos són vertaders puntals de les famílies, dones que han de tirar endavant elles soles famílies senceres sense cap altre ajut que la seva determinació.
* **Anjali**: les visites d’un amic de la família van començar a fer sentir incòmoda la joveníssima Anjali. L’Anjali forma part del grup LSE *(Life Skills Empowerment)*, un projecte de Sonrisas de Bombay destinat a noies de la seva edat amb l’objectiu de formar-les i dotar-les d’eines per fer sentir la seva veu en un món d’homes. Va ser després d’un dels tallers que l’Anjali va adonar-se que aquest “tiet” estava realment abusant d’ella. Superant la por i amb el suport de la monitora del grup, va tenir la confiança i el valor per denunciar-ho.
* **Poorvi**: el cas d’una nena de 12 anys que té grans dificultats per seguir els estudis i per assistir als tallers de LSE, ja que -a més d’haver d’ajudar a casa en les tasques domèstiques- ha de treballar gairebé tot el dia venent flors perquè la situació familiar és crítica. El pare no treballa i té greus problemes amb l’alcohol. Els pocs diners que pot aportar la Poorvi són essencials, però això vol dir sacrificar els seus estudis i, en conseqüència, el seu futur. La tasca de Sonrisas de Bombay la va ajudar a trobar una solució.

Els podem demanar que, per grups, cadascú llegeixi una de les tres històries i valori el paper que ha tingut l’ONG. Cada grup explica la història a la resta i es comparteix.

Es pot traduir la història a còmic. Imaginant-se l’arribada de la família, recreant un *slum*, la trobada amb l’ONG, el procés de formació i de canvi, les dificultats i els moments d’entusiasme i d’adonar-se del canvi i les perspectives de futur.

Es pot fer un muntatge teatral o audiovisual a partir de les històries de vida, fer-ne un guió que pot incorporar més personatges i afegir elements a la història i imaginar-ne un final més enllà del moment en què som ara.

També es pot recrear a través de la dansa alguna de les històries de vida.

Es poden representar aquestes creacions i aprofitar per fer un acte solidari on es recullin diners per als projectes de Sonrisas de Bombay.

**Reflexió**

La reflexió gira a l’entorn de la necessitat d’incidir en la població femenina, molt més vulnerable i amb alt risc d’exclusió. L’objectiu és aconseguir l’empoderament de les dones i que siguin cada vegada més les que puguin decidir sobre el seu futur.

**Recursos**

Depenent de la dinàmica que s’esculli.

**Temporització**

Depenent de la dinàmica que s’esculli.

**Nivell acadèmic**

ESO i Batxillerat

**ALTRES RECURSOS PER CONTINUAR TREBALLANT**

* Materials per a la VISUALITZACIÓ i DEBAT
* Algun fragment significatiu de la pel·lícula “Agua”
* Documental de “La revolución de los saris rosas”
* Documental de Sonrisas de Bombay sobre les dones
* Documental “Guriya” de Joyna Mukherjee i Akit Tari, sobre dues nenes que van ser segrestades i els seus destins. <https://www.youtube.com/watch?v=D05dN06w4yY> (subtítols en anglès, parlen en hindi)
* Documental “The Angry Goddesses”, sobre la brigada Bhumat que lluita a l’estat de Maharastra per la llibertat de les dones a l’accés als centres de culte de tota l’Índia, però també pels drets de les dones <https://www.youtube.com/watch?v=jsNhPQthwJ4> (subtítols en anglès, parlen en hindi)
* TED talks “Social Change” Robin Chaurasiya i Sheetal Jain (sobre Kranti, ONG fundada per les noies del barri de Kamathipura de Mumbai, prostitució) <https://www.youtube.com/watch?v=IQiQCkjNN0Y>
* TED talks “A taboo-free way to talk about periods” Aditi Gupta. <https://www.youtube.com/watch?v=qm0isl11BfY>

També ha creat el còmic “Menstrupedia” on explica què és menstruar a les noies.

* Web amb molts articles sobre feminisme a l’Índia <http://theladiesfinger.com/>
* Web amb material didàctic relacionat amb la igualtat <http://www.educandoenigualdad.com>
* Material “Els drets de les dones” <http://www.educ.car/sitios/educar/recursos/ver?id=14390>
* Galeano, Eduardo (2015). “Mujeres”. Ed. Siglo XXI
* ARTICLES
* Women in India: role and status of women in India (octubre 2015) <https://www.importantindia.com/20816/women-in-india-role-and-status-of-women-in-india/>
* India reconoce a los transexuales como el tercer género (abril 2014). El Tribunal Suprem indi reconeix els drets dels transexuals, en part gràcies a la tradició ancestral dels *hijras*, però alhora continua condemnant l’homosexualitat.

<http://www.colimanoticias.com/india-reconoce-transexuales-como-un-tercer-genero/>

* Misión: nacer niña en India (agost 2016)

<https://elpais.com/elpais/2016/08/17/planeta_futuro/1471435190_492078.html>

* 46 People Told Us Why They Want, Need, And Deserve A More Feminist India (gener 2016)

<http://yourtribunenews.com/46-people-told-us-why-they-want-need-and-deserve-a-more-feminist-india/> 46 persones mostren un escrit on donen una raó per la qual és necessari el feminisme. Es poden utilizar algunes de les argumentacions per generar debat. Algunes són força particulars de l’Índia però la majoria són extrapolables a la nostra societat.

* India’s incredibly powerful “Abused Goddesses” campaign condemns domestic violence. <https://www.buzzfeed.com/regajha/indias-incredibly-powerful-abused-goddesses-campaign-condemn> Impactant campanya publicitària que mostra deesses de la mitologia hindú amb signes de maltractament. (setembre 2013)
* Web de l’ONU per la igualtat de gènere i l’empoderament de les dones. Aquest enllaç mostra informació gràfica, molt visual de la situació de les dones al món en àmbits que van des de l’educació i la sanitat fins a la representació política. <http://beijing20.unwomen.org/es/infographic/education-and-training>
* Document on s’expliquen els riscos i les situacions de vulnerabilitat que viuen les nenes al món <https://www.equalitynow.org/sites/default/files/Protecting_the_Girl_Child.pdf> (2014)
* India crece sin contar con sus mujeres (maig 2017). Inclou fragment de vídeo de Laura Seoane “Women at work”

<https://elpais.com/elpais/2017/05/17/planeta_futuro/1495036096_935151.html?id_externo_rsoc=TW_CC>

* La revolución de las hijas del burdel (juny 2016). Projecte d’art per empoderar les noies del barri de Kamathipura a Mumbai

<https://elpais.com/elpais/2016/06/24/planeta_futuro/1466769362_575564.html>

* La tragedia de las niñas robadas de India (gener 2013)

<http://www.bbc.com/mundo/noticias/2013/01/130109_india_ninas_robadas_ar>

* De la cabaña en Nepal al burdel en Bombay: el viaje al infierno de las niñas vendidas <https://www.elespanol.com/mundo/20160408/115738517_0.html> (abril 2016)
* L’ONU critica l’Índia per no aplicar les recomanacions sobre violència de gènere conseqüència de la violació múltiple a Nova Delhi (maig 2013)

<https://elpais.com/sociedad/2013/05/01/actualidad/1367422083_946302.html?rel=mas>

* Violencia sexual y desigualdad en India (juny 2013) a partir de l’impacte en l’opinió pública de les dades sobre violacions al país, l’estructura social i política de l’Índia dificulta avançar en la igualtat de gènere. <http://www.politicaexterior.com/articulos/politica-exterior/violencia-sexual-y-desigualdad-en-india/>
* How to be a bad girl in India (febrer 2015)

<http://www.bbc.com/news/blogs-trending-31535455>

* Challenges of being a woman in India (gener 2013). Inclou alguns vídeos. <http://edition.cnn.com/2013/01/12/world/asia/india-women-challenge/index.html>